लक्ष्य का पीछा करते हुए श्रीलंका को प्रसादानी वीराकोडी (11) के रूप में पहला झटका लगा। इसके बाद निपुनी हंसिका और दिलानी मनोदरा के विकेट गिरने से मेजबान टीम का स्कोर 40/3 हो गया। यहाँ से चमारी अट्टापट्टू (57) और सीरीवर्धने (49) ने एक बड़ी साझेदारी करते हुए स्कोर 129 रन तक पहुंचा दिया। इन दोनों के आउट होने के बाद श्रीलंकाई पारी लड़खड़ाने लगी और एक के बाद एक विकेट गिरते हुए उनपचासवें ओवर की पहली गेंद तक 212 रन बनाकर वे आउट हो गए। लक्ष्य से 7 रन पहले मेजबान टीम को समेटकर भारत ने न केवल सीरीज में जीत दर्ज की बल्कि 2-0 की अजेय बढ़त भी बनाई। भारत की तरफ से मानसी जोशी और राजेश्वरी गायकवाड़ ने 2-2 विकेट चटकाए।